ธนกร วอน ผู้ไม่หวังดีหยุดใส่ร้าย พปชร.-ดูถูก นศ. ขอบคุณ ส.ส.โหวตฉลุย
ธนกร ขอบคุณ ส.ส.โหวตไว้วางใจฉลุย ย้ำ รัฐบาลพร้อมเดินหน้าพัฒนาประเทศ วอน ผู้ไม่หวังดี หยุดโพสต์ข้อความใส่ร้ายแกนนำ พปชร.ดูถูกนักศึกษา ยัน เข้าใจเป็นพลังบริสุทธิ์ แต่ขอระวังมือที่ 3วันที่ 28 ก.พ. นายธนกร วังบุญคงชนะ โฆษกพรรคพลังประชารัฐ กล่าวถึงการอภิปรายไม่ไว้วางใจว่า ต้องขอขอบคุณ ส.ส.ทุกคนที่โหวตไว้วางใจรัฐมนตรีทุกคน ทุกอย่างเป็นกลไกตามระบบรัฐสภา หลังจากนี้รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี และ รมว.กลาโหม จะเดินหน้าพัฒนาและแก้ปัญหาต่างๆ ให้กับประเทศอย่างเต็มที่ เพื่อสร้างความมั่นคงให้กับประเทศ รวมทั้งแก้ไขวิกฤติที่ถาโถมเข้ามา โดยเฉพาะภาวะเศรษฐกิจที่ได้รับผลกระทบจากเศรษฐกิจโลก และจากไวรัสโควิด-19 รัฐบาลจะเร่งนำเม็ดเงินลงพื้นที่เพื่อกระตุ้นเศรษฐกิจฐานรากของประเทศ โดยเฉพาะกระทรวงการคลังเตรียมออกมาตรการมาช่วยในเร็วๆ นี้นายธนกร กล่าวอีกว่า สำหรับการเคลื่อนไหวนอกสภาฯ หรือการเคลื่อนไหวของนักศึกษานั้น เป็นสิทธิ์ที่สามารถทำได้ตามระบอบประชาธิปไตย ตราบใดที่ไม่ไปกระทบสิทธิ์คนอื่น แต่อยากจะขอวิงวอนผู้ไม่หวังดีให้หยุดการโพสต์ข้อความและภาพอันเป็นเท็จ ใส่ร้ายแกนนำพรรคพลังประชารัฐ ว่า พูดข้อความใส่ร้ายนักศึกษาที่ออกมาชุมนุม ยืนยันว่าตนและ ส.ส.พลังประชารัฐ ไม่เคยกล่าวหานักศึกษาเลย การกระทำดังกล่าวเพื่อหวังให้เกิดความวุ่นวาย สร้างความเกลียดชัง พวกตนเข้าใจนักศึกษาดีว่าเป็นพลังที่บริสุทธิ์ แต่อยากให้ระมัดระวังมือที่ 3 ที่จะเข้าไปสร้างสถานการณ์ อีกทั้งวันนี้บ้านเมืองต้องการความสงบ ต้องการความร่วมมือของทุกฝ่ายเพื่อผ่านวิกฤติต่างๆ ของประเทศ จึงอยากขอร้องน้องๆ นักศึกษาว่า อย่าหลงเชื่อข้อมูลบางอย่าง ขอให้ไตร่ตรองให้ดี รัฐบาลพร้อมรับฟังทุกปัญหา เพราะเราเป็นคนไทยด้วยกัน.
ธนกร ขอบคุณ ส.ส.โหวตไว้วางใจฉลุย ย้ำ รัฐบาลพร้อมเดินหน้าพัฒนาประเทศ วอน ผู้ไม่หวังดีหยุดโพสต์ข้อความใส่ร้ายแกนนำ พปชร.ดูถูกนักศึกษา ยัน เข้าใจเป็นพลังบริสุทธิ์ แต่ขอระวังมือที่ 3 
อภิปรายไม่ไว้วางใจ,อภิปรายไม่ไว้วางใจ 2563,ประชุมสภา,ลงมติไม่ไว้วางใจ,ธนกร วังบุญคงชนะ,ดูถูกนักศึกษา,แกนนำพปชร.,ข่าวทั่วไป